༈ཝོ༽དར་རྩེ་མདོར་རྒྱ་མི་ཆེན་ལ་ཞུ་ལན་དུ་གནང་བའི་བཀའ་ཤོག། ༈དུས་གསུམ་གྱི་རྒྱལ་བ་མ་ལུས་པའི་གསང་བ་བསམ་གྱིས་མི་ཁྱབ་པའི་ཡེ་ཤེས་ཀྱི་རོལ་པ་ལས་བྱུང་བ། འཕགས་པ་འཇམ་དཔལ་དབྱངས་ཀྱི་རྣམ་པར་འཕྲུལ་པ། གོང་མ་མིའི་དབང་པོ། ས་ཡི་བདག་པོ་ཆོས་ཀྱི་རྒྱལ་པོ་ཆེན་པོའི་ལུང་གིས་དབང་བསྐུར་བ། འབྲི་གུང་པ་ཆེན་ཀྱའུ་ཝང་རིན་ཆེན་ཕུན་ཚོགས་ཆོས་ཀྱི་རྒྱལ་པོས། ཆང་ཧོའི་བཙུན་རྗེ་ལ་སྤྲིངས་པ། བསྟེན་པར་སྤྲོ་བའི་གཏམ་གྱི་འཕྲེང་བ། ཡི་གེར་བཀོད་པ་དང་། ཟི་ཐ་ཧུའི་སྲབ་སྐྱོགས་སོགས་ཀྱི་རྟེན་རྒྱ་མ་ཉམས་པར་འཚོ་བྱེད་ཀྱིས་འབྱོར། དེར་སང་སྤྱི་སྒོས་ཀྱི་ཁམས་སྙོམས་ཤིང་། དུས་སྤྱོད་བདེ་ནས། གོང་མ་ཆོས་ཀྱི་རྒྱལ་པོའི་བཀའ་བསྒྲུབ་ཕྱི་ནང་གི་སྤང་བླང་ལ་གཡེལ་བ་མེད་པའི་ཁྲིམས་ཀྱི་སྙོམས་འཚོ་བ་ཡོད་འདུག་པ་ཡིད་སྤྲོ། འདིར་ཡང་ཡབ་མེས་གོང་མ་རྣམས་ཀྱི་མཛད་སྲོལ་བཞིན། གོང་མ་ཆོས་ཀྱི་རྒྱལ་པོའི་སྐུ་རིམ་དང་། སྒྲུབ་བརྒྱུད་རིན་པོ་ཆེའི་བསྟན་པའི་ཉམས་ལེན་འཕེལ་རྒྱས་སུ་གང་འགྱུར། ཁྱད་པར་དུས་སྙིགས་མ་ལྔ་བདོ་བ་ལས་ཀྱང་ཐལ་ནས་སྤྱོད་པའི་དུས་འདིར། ཨྱོན་གྱི་རིག་པ་འཛིན་པ་ཆེན་པོ་པདྨ་འབྱུང་གནས་ཀྱི་གསུང་ལས་བྱུང་ལྟར། དུས་མཐའི་དམག་རྣམས་ཀྱི་ས་ཕྱོགས་ཀུན་ཏུ་འཚེ་བའི། ཁ་གནོན་གྱི་བར་འོས་པ་དང་། འགྲུབ་པ་རྣམས་ལ་སྒོ་གསུམ་གྱིས་སྦྱོར་བ་མི་ལྷོད་པའི་འདུན་པ་ཙམ་དུ་གནས། སླར་ངེད་ཀྱི་གྲྭ་པ་དང་སྦྱིན་བདག་མཆོད་གཞིས་ཀྱི་ཚོང་པ་སོགས་དེ་ཕྱོགས་སླེབས་པ་རྣམས་ལ། མགོ་འདྲེན་ཕན་ཐོགས་གང་ཆེའི་སྐྱོང་དར་སེམས་ཁུར་དུ་བླངས་པ་གལ་ཆེ་ཞིང་། འདི་ནས་ཀྱང་འགལ་རྐྱེན་བར་ཆད་ཞི་བ་དང་། མཐུན་རྐྱེན་མཐའ་དག་ཡིད་བཞིན་དུ་འགྲུབ་པའི་སྨོན་ལམ་རྣམ་པར་དག་པ་དང་། བསྲུང་བའི་འཁོར་ལོ་ལ་འདུན་པ་མི་ལྷོད་པར་བགྱི་བས་ངེས་ཤིང་། འཕྲོད་སྲིད་འོས་ཀྱང་རིམ་པར་འཚལ། ད་ལམ་སྔགས་མང་དུ་བཏབ་པའི་བསྲུང་བ་རྡོ་རྗེའི་མདུད་པ་ཚན་ལྔ་དང་། དངུལ་སྲང་དོ་ལ་རྒྱ་འབྱར་བ་ཡོད། ཆུ་ཕོ་བྱི་བའི་ལོ་ཧོར་ཟླ་བདུན་པའི་དུས་ཚེས་དགེ་བ་ལ་དཔལ་འབྲི་གུང་གི་ས་ཡི་ཆ་བདེ་སྐྱིད་སྨོན་པ་ཐང་གི་སྒར་ནས་བྲིས། ། ། །